user
ਫ਼ਿਲਮ ‘ਦਿ ਡਰਟੀ ਪਿਕਚਰ’ ਦੀ ਸਫ਼ਲਤਾ ਤੋਂ ਬਾਅਦ ਹਰ ਪਾਸੇ ਸਿਰਫ਼ ਵਿਦਿਆ ਬਾਲਨ ਦੀ ਹੀ ਚਰਚਾ ਹੈ। ਇਹ ਵੀ ਸੁਣਨ ’ਚ ਆ ਰਿਹਾ ਹੈ ਕਿ ਵਿਦਿਆ ਨੇ ਇੱਕ ਫ਼ਿਲਮ ’ਚ ਭੂਮਿਕਾ ਨਿਭਾਉਣ ਲਈ 7 ਕਰੋੜ ਰੁਪਏ ਮੰਗਣੇ ਸ਼ੁਰੂ ਕਰ ਦਿੱਤੇ ਹਨ। ਵਿਦਿਆ ਬਾਲਨ ਆਪਣੀ ਨਵੀਂ ਫ਼ਿਲਮ ‘ਕਹਾਣੀ’ ਕਾਰਨ ਵੀ ਅੱਜ ਕੱਲ੍ਹ ਚਰਚਾ ਵਿੱਚ ਹੈ। ਜ਼ਿਕਰਯੋਗ ਹੈ ਕਿ ਇਸ ਫ਼ਿਲਮ ’ਚ ਵਿੱਦਿਆ ਨੇ 6 ਮਹੀਨੇ ਦੀ ਗਰਭਵਤੀ ਔਰਤ ਦਾ ਕਿਰਦਾਰ ਨਿਭਾਇਆ ਹੈ। ਇਹ ਫ਼ਿਲਮ 9 ਮਾਰਚ ਨੂੰ ਰਿਲੀਜ਼ ਹੋਵੇਗੀ। ਇਸ ਸਬੰਧੀ ਵਿਦਿਆ ਨਾਲ ਹੋਏ ਸਵਾਲ-ਜਵਾਬ ਪਾਠਕਾਂ ਦੀ ਦਿਲਚਸਪੀ ਲਈ ਪੇਸ਼ ਹਨ:

ਸਵਾਲ: ਫ਼ਿਲਮ ‘ਕਹਾਣੀ-ਏ ਮਦਰ ਆਫ਼ ਏ ਸਟੋਰੀ’ ਟੈਗ ਲਾਈਨ ਦਾ ਕੀ ਮਤਲਬ ਹੈ?
ਜਵਾਬ: ਅਸਲ ’ਚ ਇਸ ਫ਼ਿਲਮ ’ਚ ਕਈ ਰਹੱਸ ਹਨ। ਦਰਸ਼ਕ ਫ਼ਿਲਮ ’ਚ ਆਉਣ ਵਾਲੇ ਰਹੱਸਮਈ ਮੋੜਾਂ ਬਾਰੇ ਕਲਪਨਾ ਵੀ ਨਹੀਂ ਕਰ ਸਕਦਾ। ਜਦੋਂ ਸੁਜਾਏ ਘੋਸ਼ ਨੇ ਫ਼ਿਲਮ ਦੀ ਕਹਾਣੀ ਮੈਨੂੰ ਸੁਣਾਈ ਤਾਂ ਲੱਗਿਆ ਕਿ ਇਸ ਵਿੱਚ ਆਉਂਦੇ ਰਹੱਸ ਉਲਝਣ ਪੈਦਾ ਕਰ ਰਹੇ ਹਨ। ਜਦੋਂ ਮੈਂ ਇਹ ਗੱਲ ਸੁਜਾਏ ਨਾਲ ਸਾਂਝੀ ਕੀਤੀ ਤਾਂ ਉਨ੍ਹਾਂ ਮੈਨੂੰ ਫ਼ਿਲਮ ਦੀ ਕਹਾਣੀ ਨੂੰ 2-3 ਵਾਰੀ ਪੜ੍ਹਨ ਲਈ ਕਿਹਾ, ਜਦੋਂ ਮੈਂ ਦੁਬਾਰਾ ਕਹਾਣੀ ਪੜ੍ਹੀ ਤਾਂ ਮੈਨੂੰ ਇਹ ਕਾਫ਼ੀ ਰੌਚਿਕ ਲੱਗੀ।

ਸਵਾਲ: ਫ਼ਿਲਮ ‘ਕਹਾਣੀ’ ਨੂੰ ਸਾਈਨ ਕਰਨ ਦਾ ਕੀ ਕਾਰਨ ਸੀ?
ਜਵਾਬ: ਵੇਖੋ, ਇਹ ਇੱਕ ਰਹੱਸਮਈ ਫ਼ਿਲਮ ਹੈ। ਹਿੰਦੀ ਫ਼ਿਲਮਾਂ ’ਚ ਲੰਮੇ ਸਮੇਂ ਤੋਂ ਅਜਿਹੀ ਫ਼ਿਲਮ ਨਹੀਂ ਬਣੀ, ਇਸ ਲਈ ਮੈਂ ਇਹ ਫ਼ਿਲਮ ਕਰਨ ਦਾ ਮਨ ਬਣਾਇਆ। ਦੂਜੀ ਗੱਲ ਇੱਕ ਮਾਂ ਦੀ ਕਹਾਣੀ ਹੋਣ ਕਰਕੇ ਇਹ ਮੈਨੂੰ ਵਧੀਆ ਲੱਗੀ। ਤੀਜੀ ਗੱਲ ਇਹ ਡਰਾਉਣੀ ਸੋਚ ਕਿ ਇਸ ਵਿੱਚ ਤੁਹਾਡਾ ਕੋਈ ਨਜ਼ਦੀਕੀ ਗਾਇਬ ਹੋ ਚੁੱਕਿਆ ਹੈ ਪਰ ਕਿੱਥੇ? ਇਸ ਬਾਰੇ ਪਤਾ ਨਹੀਂ ਲੱਗ ਰਿਹਾ। ਸਾਰੇ ਲੋਕ ਕਹਿ ਰਹੇ ਹਨ ਕਿ ਅਰਨਵ ਬਾਗਚੀ ਜਿਹਾ ਕੋਈ ਆਦਮੀ ਹੈ ਹੀ ਨਹੀਂ ਜਦੋਂਕਿ ਤੁਸੀਂ ਉਸ ਦੇ ਬੱਚੇ ਦੀ ਮਾਂ ਬਣਨ ਵਾਲੇ ਹੋ। ਇਸ ਫ਼ਿਲਮ ਨੂੰ ਕਰਨਾ ਵੱਡੀ ਚੁਣੌਤੀ ਸੀ। ਦਰਸ਼ਕ ਵੀ ਪੂਰੀ ਉਤਸੁਕਤਾ ਨਾਲ ਇਸ ਨੂੰ ਦੇਖਣਗੇ।

ਸਵਾਲ: ਇਸ ਫ਼ਿਲਮ ’ਚ ਤੁਹਾਡਾ ਕਿਰਦਾਰ ਕਿਸ ਤਰ੍ਹਾਂ ਦਾ ਹੈ?
ਜਵਾਬ: ਮੈਂ ਇਸ ਫ਼ਿਲਮ ’ਚ ਵਿੱਦਿਆ ਬਾਗਚੀ ਦਾ ਕਿਰਦਾਰ ਨਿਭਾਇਆ ਹੈ, ਜੋ ਇੱਕ ਆਮ ਔਰਤ ਹੈ ਤੇ ਛੇ ਮਹੀਨੇ ਦੀ ਗਰਭਵਤੀ ਹੈ। ਉਹ ਲੰਦਨ ਤੋਂ ਕੋਲਕਾਤਾ ਸ਼ਹਿਰ ਆਪਣੇ ਪਤੀ ਦੀ ਤਲਾਸ਼ ’ਚ ਆਉਂਦੀ ਹੈ। ਉਸ ਲਈ ਕੋਲਕਾਤਾ ਸ਼ਹਿਰ ਦੇ ਲੋਕ ਅਜਨਬੀ ਹਨ ਪਰ ਉਹ ਵਿਚਾਰੀ ਜਾਂ ਦੁਖਿਆਰੀ ਔਰਤ ਨਹੀਂ ਹੈ।

ਸਵਾਲ: ਫ਼ਿਲਮ ‘ਕਹਾਣੀ’ ਦੇ ਹੀ ਵਿਸ਼ੇ ਵਾਲੀ ਇੱਕ ਫ਼ਿਲਮ ‘ਮੈਰਿਡ ਟੂ ਅਮਰੀਕਾ’ ਵੀ ਰਿਲੀਜ਼ ਹੋਈ ਹੈ। ਉਸ ਵਿੱਚ ਵੀ ਇੱਕ ਪਤਨੀ ਅਮਰੀਕਾ ਤੋਂ ਬਿਹਾਰ ਦੇ ਦਰਭੰਗਾ ’ਚ ਆਪਣੇ ਪਤੀ ਦੀ ਤਲਾਸ਼ ਵਿੱਚ ਆਉਂਦੀ ਹੈ।
ਜਵਾਬ: ਮੈਂ ਇਹ ਫ਼ਿਲਮ ਦੇਖੀ ਨਹੀਂ ਹੈ ਪਰ ਇਸ ਫ਼ਿਲਮ ਬਾਰੇ ਜਾਣਕਾਰੀ ਜ਼ਰੂਰ ਇਕੱਠੀ ਕੀਤੀ। ਪਤਾ ਲੱਗਿਆ ਕਿ ਉਹ ਫ਼ਿਲਮ ਭ੍ਰਿਸ਼ਟਾਚਾਰ ਨਾਲ ਸਬੰਧਤ ਹੈ ਜਦੋਂਕਿ ‘ਕਹਾਣੀ’ ਮਨੁੱਖੀ ਭਾਵਨਾਵਾਂ ’ਤੇ ਆਧਾਰਤ ਹੈ।

ਸਵਾਲ: ਇਹ ਵੀ ਸੁਣਨ ’ਚ ਆਇਆ ਹੈ ਕਿ ਤੁਸੀਂ ਬਹੁਤ ਮੁਸ਼ਕਲ ਨਾਲ ਫ਼ਿਲਮ ਨੂੰ ਕਰਨ ਲਈ ਹਾਮੀ ਭਰੀ, ਕਿਉਂ?
ਜਵਾਬ: ਅਸਲ ’ਚ ਮੈਂ ਇਸ ਤਰ੍ਹਾਂ ਦੀ ਰਹੱਸਮਈ ਫ਼ਿਲਮ ਦੀ ਕਹਾਣੀ ਨਹੀਂ ਪੜ੍ਹੀ ਸੀ। ਜਦੋਂ ਮੈਂ ਪਹਿਲੀ ਵਾਰ ਇਸ ਫ਼ਿਲਮ ਦੀ ਸਕਰਿਪਟ ਪੜ੍ਹੀ ਤਾਂ ਮੈਨੂੰ ਇਹ ਲੱਗਿਆ ਕਿ ਸ਼ਾਇਦ ਮੈਂ ਇਹ ਸਭ ਨਹੀਂ ਕਰ ਸਕਾਂਗੀ ਪਰ ਨਿਰਦੇਸ਼ਕ ਸੁਜਾਏ ਘੋਸ਼ ਨੇ ਮੇਰੀ ਪ੍ਰਤਿਭਾ ’ਤੇ ਯਕੀਨ ਕਰਦਿਆਂ ਮੈਨੂੰ ਇਹ ਕਿਰਦਾਰ ਕਰਨ ਲਈ ਕਿਹਾ ਤਾਂ ਮੈਂ ਹਾਮੀ ਭਰ ਦਿੱਤੀ।

ਸਵਾਲ: ਇਹ ਵੀ ਸੁਣਨ ’ਚ ਆਇਆ ਹੈ ਕਿ ਤੁਸੀਂ ਇਸ ਦੀ ਸਕਰਿਪਟ ’ਚ ਕਾਫ਼ੀ ਬਦਲਾਅ ਕਰਵਾਇਆ ਹੈ?
ਜਵਾਬ: ਗ਼ਲਤ, ਇਸ ਤਰ੍ਹਾਂ ਦੀ ਕੋਈ ਗੱਲ ਨਹੀਂ ਹੈ। ਅਕਸਰ ਸੁਜਾਏ ਘੋਸ਼ ਦ੍ਰਿਸ਼ ਲਿਖਣ ਤੋਂ ਬਾਅਦ ਫੋਨ ਉੱਤੇ ਮੈਨੂੰ ਸੁਣਾਉਂਦੇ ਸਨ। ਉਸ ਸਮੇਂ ਮੈਂ ਆਪਣੀ ਰਾਇ ਉਨ੍ਹਾਂ ਨੂੰ ਦਿੰਦੀ ਸੀ।

ਸਵਾਲ: ਇਸ ਫ਼ਿਲਮ ਵਿਚਲੇ ਕਿਰਦਾਰ ਨੂੰ ਕਰਨ ਲਈ ਕਿੰਨੀ ਕੁ ਮਿਹਨਤ ਕਰਨੀ ਪਈ?
ਜਵਾਬ: ਦੂਜੀਆਂ ਫ਼ਿਲਮਾਂ ਦੀ ਤਰ੍ਹਾਂ ਮੈਂ ਇਸ ਫ਼ਿਲਮ ਲਈ ਵੀ ਬਹੁਤ ਮਿਹਨਤ ਕੀਤੀ ਹੈ। ਇਸ ਫ਼ਿਲਮ ਲਈ  ਲਗਾਤਾਰ 64 ਦਿਨ ਸ਼ੂਟਿੰਗ ਕਰਨੀ ਪਈ ਸੀ। ਫ਼ਿਲਮ ਦਾ ਬਜਟ ਘੱਟ ਸੀ ਅਤੇ ਸਮੇਂ ਦੀ ਵੀ ਘਾਟ ਸੀ ਪਰ ਇਸ ਫ਼ਿਲਮ ਲਈ ਅਸੀਂ ਇੱਕ ਦੂਜੇ ਨੂੰ ਪੂਰਾ ਸਹਿਯੋਗ ਦਿੱਤਾ।
ਸਵਾਲ: ਸੁਜਾਏ ਘੋਸ਼ ਦਾ ਦਾਅਵਾ ਹੈ ਕਿ ਇਹ ਫ਼ਿਲਮ ਤੁਹਾਨੂੰ ਚੌਥਾ ਫ਼ਿਲਮ ਫੇਅਰ ਐਵਾਰਡ ਦਿਵਾਏਗੀ?
ਜਵਾਬ: ਮੇਰੇ ਲਈ ਦਰਸ਼ਕਾਂ ਦੀ ਪਸੰਦ ਜ਼ਿਆਦਾ ਅਹਿਮੀਅਤ ਰੱਖਦੀ ਹੈ। ਐਵਾਰਡ ਕਲਾਕਾਰ ਨੂੰ 40 ਸਾਲ ਬਾਅਦ ਇਹ ਯਾਦ ਕਰਵਾਉਂਦੇ ਹਨ ਕਿ ਉਨ੍ਹਾਂ ਨੇ ਕਦੇ ਚੰਗਾ ਕੰਮ ਕੀਤਾ ਸੀ ਜਿਸ ਲਈ ਉਸ ਨੂੰ ਐਵਾਰਡ ਮਿਲਿਆ ਸੀ। ਮੈਂ ਐਵਾਰਡ ਬਾਰੇ ਜ਼ਿਆਦਾ ਨਹੀਂ ਸੋਚਦੀ।

ਸਵਾਲ: ਤੁਹਾਡੇ ਲਈ ਫ਼ਿਲਮ ਦੀ ਵਪਾਰਕ ਸਫ਼ਲਤਾ ਕਿਸ ਹੱਦ ਤਕ ਮਾਅਨੇ ਰੱਖਦੀ ਹੈ?
ਜਵਾਬ: ਬਹੁਤ ਜ਼ਿਆਦਾ। ਮੈਂ ਚਾਹੁੰਦੀ ਹਾਂ ਕਿ ਮੇਰੀ ਫ਼ਿਲਮ ਜ਼ਿਆਦਾ ਤੋਂ ਜ਼ਿਆਦਾ ਦਰਸ਼ਕ ਦੇਖਣ।

ਸਵਾਲ: ਸਿਨੇਮਾ ’ਚ ਆਏ ਬਦਲਾਓ ਬਾਰੇ ਕੀ ਕਹੋਗੇ?
ਜਵਾਬ: ਦੁਨੀਆਂ ਬਦਲ ਰਹੀ ਹੈ, ਇਸ ਬਦਲਾਓ ਦਾ ਪ੍ਰਭਾਵ ਸਿਨੇਮਾ ਉੱਤੇ ਵੀ ਪੈ ਰਿਹਾ ਹੈ। ਜੋ ਕੁਝ ਸਮਾਜ ’ਚ ਵਾਪਰਦਾ ਹੈ, ਓਹੀ ਸਿਨੇਮਾ ’ਚ ਦਿਖਾਈ ਦਿੰਦਾ ਹੈ।

ਸਵਾਲ: ਕੀ ਤੁਸੀਂ ਫਿਲਮ ਨਿਰਮਾਣ ਦੇ ਕਿਸੇ ਵੀ ਪੱਖ ਨਾਲ ਜੁੜਨਾ ਚਾਹੁੰਦੇ ਹੋ?
ਜਵਾਬ: ਜੀ ਨਹੀਂ। ਮੈਂ ਫਿਲਮ ਨਿਰਮਾਣ ਦੇ ਕਿਸੇ ਕਾਰਜ ਨਾਲ ਜੁੜਨਾ ਨਹੀਂ ਚਾਹੁੰਦੀ। ਨਾ ਹੀ ਮੈਂ ਨਿਰਦੇਸ਼ਕ ਬਣ ਸਕਦੀ ਹਾਂ ਅਤੇ ਨਾ ਹੀ ਫ਼ਿਲਮ ਨਿਰਮਾਤਾ।

ਸਵਾਲ: ਕਿਹਾ ਜਾਂਦਾ ਹੈ ਕਿ ਤੁਹਾਨੂੰ ਦਰਸ਼ਕਾਂ ਦੀ ਨਬਜ਼ ਦੀ ਪਛਾਣ ਹੋ ਗਈ ਹੈ?
ਜਵਾਬ: ਪਤਾ ਨਹੀਂ, ਇਸ ਬਾਰੇ ਮੈਂ ਕੁਝ ਨਹੀਂ ਸਕਦੀ। ਦਰਸ਼ਕਾਂ ਦੀ ਨਬਜ਼ ਤੇਜ਼ੀ ਨਾਲ ਬਦਲਦੀ ਰਹਿੰਦੀ ਹੈ। ਹੁਣ ਫ਼ਿਲਮਾਂ ਜ਼ਿਆਦਾ ਚੱਲ ਰਹੀਆਂ ਹਨ ਕਿਉਂਕਿ ਵੱਖ-ਵੱਖ ਵਿਸ਼ਿਆਂ ’ਤੇ ਫ਼ਿਲਮਾਂ ਬਣ ਰਹੀਆਂ ਹਨ। ਦਰਸ਼ਕ ਵੀ ਹਰ ਤਰ੍ਹਾਂ ਦੀਆਂ ਫਿਲਮਾਂ ਦੇਖਣਾ ਚਾਹੁੰਦੇ ਹਨ।
 
ਪ੍ਰਸ਼ਨਃ ਫ਼ਿਲਮ ‘ਕਹਾਣੀ-ਏ ਮਦਰ ਆਫ਼ ਏ ਸਟੋਰੀ’ ਅਦਾਕਾਰਾ ਕੌਣ  ਹੈ?


assistant
ਉੱਤਰਃ  ਵਿਦਿਆ ਬਾਲਨ।